Nemec, Richard, poslanec NR SR (2022-03-24):
Ďakujem, pán predsedajúci. Vážené kolegyne, vážení kolegovia, ja sa chcem, samozrejme, poďakovať hlavne tu Karolovi Kučerovi, ktorý bol iniciátorom tohto zákona aj predkladateľom, ktorí sme sa tomu trošku venovali. Ale čo by som, trošku možno zareagujem tunak na pána Kočiša hneď úvodom, lebo som naňho nemohol reagovať. Vrcholový šport trošku tú fyzičku a to starnutie urýchľuje. A poznám to sám na sebe. Ale tie deti, ktoré ste spomínali, a tú telesnú výchovu potrebujeme naozaj skvalitniť. Ja sa vrátim trošku do budúcna. My sme tú telesnú výchovu poslali trošku do suterénu, a to dvomi vecami, že sme tú telesnú výchovu znížili, tromi vlastne, potom sme ju dali učiť učiteľkám, ktoré učia všetky predmety na prvom stupni. A potom jedna zásadná vec, ktorá sa zle urobila na pedagogickej škole, a to mi potvrdí tunak pani poslankyňa Šofranko, sme tú špecializáciu vypustili. Zostala výtvarná výchova, hudobná výchova, ale tú telesnú sme zrušili. Čiže ony, tie učiteľky na prvom stupni, nemajú tú špecku, tú telesnú výchovu, a preto sa stalo tými rokmi to, že je nekvalitná No a my zároveň sa snažíme, snažíme spraviť to, a už to tu bolo povedané mojimi predrečníkmi, také tie malé krôčiky, z ktorých sa poskladá veľká mozaika a hlavne na tom prvom stupni sa poskladá tá mozaika tak, že dúfajme, že nezostane len pri tretej telesnej výchove, ale bude sa to zvyšovať. A čo je podstatné a táto drobná novela to, s tým počíta, že vlastne prídu nám tí telocvikári a tí chlapi, ktorí budú, ktorí sú zo športu, ktorí sú dlhoroční športovci, tak budú môcť, keď majú vyštudovanú školu, to už tu bolo povedané, tak budú môcť sa zaradiť na ten prvý stupeň, čo potrebujeme v tom zlatom motorickom veku, ktorý sme my zanedbali, ktoré tie deti potrebujú dostať ten pohyb do tých telíčok. Tak tam je to gro tej pomoci, ktorá, vravím, skladá sa z drobností, ale na konci z toho sa stane veľká vec. A už poslednú takú drobnosť. Teraz som dostal otázky od novinárov, že branná výchova. Je tu veľa poslancov, ktorí zažili brannú výchovu a boli s tým úzko spätí, že prišli lekári, vysvetlili prvú pomoc. Prišli vojaci, vysvetlili, ako sa narába s plynovými maskami, a tá zdatnosť. Má to s tým úzky súvis a vidíme aj v tejto dobe, čo sa deje na Ukrajine. Tak zase je to, tak ako nám to ukázal covid, tú nepripravenosť, tú, čo Karol spomínal, tú obezitu a všetky tieto choroby spojené s tou zlou telesnou výchovou, s tým nepohybom detí. Takže zase nám odhaľuje vojna niečo, čo by sme zase mali s tým pracovať a malo by nás to hnať dopredu, aby sa takéto veci podarili. Takže ja ďakujem, sám som predkladateľ, ale je super a vravím, vždy som v športe robil tak, že sa to, ten výkon skladal z malých, drobných častí, ktoré potom vyústili v to, že naši vrcholoví športovci donesú medaile a sú naozaj, sú naozaj špičkou, ktoré robia dobrú reklamu Slovensku. A ešte, a ešte jednu takú, takú podotázku. Samozrejme, sa zapodievame aj, reakcia na pána Kočiša, aby nám čo najviac tých vzorov zostávalo pri tom športe. Dá sa to spraviť tými rentami, ktoré dostávajú. Už mám nejaké nápady, len zvažujeme, aby sme citlivo, aby sme im neublížili a aby sme si ich vážili, tých vrcholových športovcov, ktorí robia dobrú reklamu Slovensku. Ďakujem veľmi pekne.